दोर्पा चिउरीडाँडाले जित्यो फुटबल उपाधि
नेर्पा भुलभुले अन्तरवडास्तरीय पुरुष फुटबल प्रतियोगिताको उपाधि दिक्तेल रुपाकोट मझुवागढी नगरपालिका–७ दोर्पा चिउरीडाँडाले चुमेको छ ।
खोटाङ — नेर्पा भुलभुले अन्तरवडास्तरीय पुरुष फुटबल प्रतियोगिताको उपाधि दिक्तेल रुपाकोट मझुवागढी नगरपालिका–७ दोर्पा चिउरीडाँडाले चुमेको छ ।शनिबार सम्पन्न दोस्रो संस्करणको प्रतियोगितामा आयोजक नेर्पा स्पोर्टस् क्लबको टिम ‘बी’ लाई २-१ ले पराजित गर्दै चिरीडाँडाले उपाधिमाथि कब्जा जमाएको हो । विजेताले १ लाख ५० हजार राशिसहित ट्रफी, मेडल र प्रमाणपत्र पाएको छ । नेर्पा स्पोर्टस् क्लबले आफ्नै खेल मैदानमा आयोजित प्रतियोगितामा उपविजेता बन्दै नगद ७५ हजारको साथमा ट्रफी, मेडल र प्रमाणपत्रमा चित्त बुझाउनु पर्‍यो । दोर्पा चिउरीडाँडाका खेलाडी बिजु भुजेलले पहिलो र दोस्रो हाफमा १/१ गोल गरेकी थिइन् । आयोजक नेर्पा ‘बी’का खेलाडी सुरज राईले पहिलो हाफमा सुरुवाती गोल गरेका थिए । प्रतियोगिताको सेमिफाइनलिस्ट साकेला गाउँपालिका–२ रतन्छा र दिक्तेल रुपाकोट मझुवागढी नगरपालिका–८ दोर्पाबुवालुङले नगद २५–२५ हजारका साथमा ट्रफी, मेडल र प्रमाणपत्र प्राप्त गरेका छन् । चिउरीडाँडाका खेलाडी भुजेल सर्वोत्कृष्ट घोषित भए । उनले ५ हजार मेडल, ट्रफी र प्रमाणपत्र पाए । प्रतियोगिताका हाइस्कोरर दोर्पाचिउरीडाँडाकै बिकी राई चुनिए । उनले नगद ४ हजारको साथमा ट्रफी, मेडल र प्रमाणपत्र प्राप्त गरे । वेष्ट कोचमा दोर्पा चिउरीडाँडाकै दिपेश राई घोषित भए । वेष्ट डिफेन्डर आयोजक टिमका शरद गुरुङ, वेष्ट स्ट्राइकर सुनिल खड्का बने भने वेष्ट मिडफिल्डर दोर्पाचिउरीडाँडाका शरद राई, वेष्ट गोलरक्षक बादल राई तथा द राईजिङ प्लेयर आयोजक नेर्पाका प्रज्वल गुरुङ घोषित भएका छन् । उनीहरुले जनही नगद २ हजार ५ सय रुपैयाँको साथमा ट्रफी, मेडल र प्रमाणपत्र प्राप्त गरेका छन् ।कार्यक्रममा प्रतिनिधिसभा सदस्य रामकुमार राई, संविधानसभा सदस्य दुर्गाजयन्ती राई, दिक्तेल रुपाकोट मझुवागढी नगरपालिकाका प्रमुख तीर्थराज भट्टराई, केपिलासगढी गाउँपालिका प्रमुख समिर राई, जिल्ला फुटबल संघ खोटाङका अध्यक्ष ध्रुवबिक्रम राई, नेर्पा स्पोर्टस् क्लब नेर्पाका अध्यक्ष शरद राईलगायतले पुरस्कार वितरण गरेका छन् । उक्त प्रतियोगिता पुस २२ गतेदेखि सुरु भएको थियो । प्रतियोगितामा १८ टिमले सहभागिता जनाएका थिए ।